西安謁陸蒙者老大夫觀著述之富戲用蒙老新體作  其二
作者：程俱
朝代：宋

paragraphs: 白頭書生黑頭翁，長安時花幽澗松。
遠飛近啄雖異志，天命厚薄無雌雄。
鈎深采博燥喉吻，守此一畝蓬蒿宫。
杜門不出交二仲，木陰澗曲遙相通。
紫囊貝葉資藝苑，款關一見踰三冬。
亭亭漫吏多所歷，乾死書螢心似漆。
王門賓閣不留行，赭顔趼足搜泉石。
茅簷正欲結雲根，竹葉榴花薦餘瀝。
當從元亮賦言歸，木茹麻衣永投筆。